V: Elandsboontjie neem oor op plaas
Ek besit ’n plaas naby Swartwater in Limpopo en het elke jaar al hoe meer probleme met elandsboontjie. Die plaas was erg oorbewei toe ek dit drie jaar terug gekoop het, maar dit het intussen redelik herstel. Ek het al verskeie verskillende soorte gif, soos roundup en impala, gebruik om die probleem hok te probeer slaan, maar tot dusver het niks gewerk nie. Wat staan my te doen?
Deur: Riaan 14 Januarie 2020 1640 keer gelees
Elandsboontjie (Elephantorrhiza elephantina) is bogronds ’n klein struikie, maar ondergronds het dit dik en lang stingels wat tot 8 m lank kan raak. Dit is met ander woorde as’t ware ’n ondergrondse boom.
Die klein blaartjies bemoeilik die opname van onkruiddoders wat toegedien word, en die groot verdunningsfaktor wat die wortels bydra, maak beheer met onkruiddoders baie moeilik. Dit is ’n inheemse plantsoort en geen onkruiddoders is spesifiek vir die beheer daarvan geregistreer nie. Die plant is onsmaaklik vir diere en kan klaarblyklik by tye selfs toksies wees.
Dr. Charlie Reinhardt is verbonde aan die Villa Academy en is buitengewone professor in onkruidwetenskap aan die departement agronomie, Universiteit Stellenbosch, en navorsingsleier van die SAHRI aan die Universiteit van Pretoria.